La Llei 12/2007, d'11 d'octubre, de serveis socials, estableix, en la disposició addicional cinquena, que en el marc del sistema públic de serveis socials es configura una xarxa d'atenció a la dependència i la vida autònoma que comprèn el conjunt de recursos, equipaments, projectes, programes, activitats i prestacions de serveis, econòmiques i tecnològiques en aquest àmbit d'atenció i protecció, que constitueix el Sistema català d'autonomia i atenció a la dependència, als efectes del desplegament i l'aplicació a Catalunya del Sistema d'autonomia i atenció a la dependència, que va crear amb caràcter general la Llei de l'Estat 39/2006.
Així mateix, es disposa que la xarxa pública per a l'autonomia i l'atenció a la dependència es vincula a la Xarxa de serveis socials d'atenció pública.
D'altra banda, l'article 43 de la Llei 12/2007, d'11 d'octubre, estableix que l'organització del sistema públic de serveis socials ha de tenir prou personal amb la formació, la titulació, els coneixements, l'estabilitat laboral, la capacitat, el reconeixement social i laboral i les aptituds que calguin per garantir l'eficiència i l'eficàcia en la prestació dels serveis socials.
D'acord amb aquesta previsió, i en relació amb la Cartera de serveis socials, que és l'instrument que estableix la Llei 12/2007, d'11 d'octubre, que determina el conjunt de prestacions de la Xarxa de serveis socials d'atenció pública a Catalunya, es considera personal auxiliar d'atenció a la dependència els perfils professionals d'auxiliar de gerontologia, d'auxiliar per a l'atenció personal de persones amb discapacitat, d'assistent/a d'atenció domiciliària, de treballador/a familiar i d'assistent/a personal.
El Consell Territorial de Serveis Socials i del Sistema per a l'Autonomia i Atenció a la Dependència, creat com a instrument de cooperació entre les diferents administracions per a l'articulació dels serveis socials i la promoció de l'autonomia i atenció a les persones en situació de dependència, va adoptar un acord publicat mitjançant la Resolució de 3 de novembre de 2015, de la Secretaria d'Estat de Serveis Socials i Igualtat, que modifica parcialment l'Acord de 27 de novembre de 2008, sobre acreditació de centres i serveis del Sistema per a l'autonomia i atenció a la dependència (Resolució de 2 de desembre de 2008, de la Secretaria d'Estat de Política Social, Famílies i Atenció a la Dependència i a la Discapacitat).
La Resolució de 3 de novembre de 2015 estableix el compromís de continuar avançant en compliment del procés d'acreditació de la qualificació professional del personal auxiliar d'atenció a la dependència, per garantir la qualitat en l'ocupació i en la prestació dels serveis als usuaris i usuàries, així com l'estabilitat en el sector.
La mateixa Resolució estableix les actuacions a realitzar per al compliment de l'Acord i estableix que els requisits relatius a les qualificacions professionals són exigibles a 31 de desembre de 2017, i en tot cas quan finalitzin els processos de formació i d'acreditació de l'experiència laboral que s'hagin iniciat abans d'aquesta data.
També determina que les persones que tenien una edat igual o superior a 55 anys a 31 de desembre de 2015, i que acreditin una experiència com a auxiliar d'atenció a la dependència d'almenys tres anys i com a mínim 2.000 hores treballades en aquesta categoria professional en els darrers 10 anys, es poden habilitar de forma excepcional en l'ocupació que correspongui.
Aquesta habilitació només té efecte per al treballador en l'àmbit de la comunitat autònoma on presta els seus serveis fins que es publiqui la normativa corresponent que doni validesa als certificats d'habilitació emesos per qualsevol comunitat autònoma a tot el territori de l'Estat.
Per tot això, el Departament de Treball, Afers Socials i Famílies pretén regular amb aquesta normativa la qualificació professional dels auxiliars d'atenció a la dependència i l'acreditació d'aquests en l'àmbit de Catalunya, a excepció de la figura de l'assistent/a personal, a l'espera de l'aprovació de la qualificació professional específica per part de l'organisme competent.
Tot i així, el assistents personals que a 31 de desembre de 2015 tenien una edat igual o superior a 55 anys i compleixin els requisits d'experiència abans esmentats, poden sol·licitar l'habilitació excepcional segons el procediment que estableix aquesta Ordre.
És per això que, atès l'informe del Consell General de Serveis Socials, i en ús de les facultats que m'atorguen l'article 12.d) de la Llei 13/1989, de 14 de desembre, d'organització, procediment i règim jurídic de la Generalitat de Catalunya, i la disposició final primera de la Llei 12/2007, d'11 d'octubre, de serveis socials,
Qualificació professional del personal auxiliar d'atenció a persones en situació de dependència
Els centres i entitats del sistema públic de serveis socials han de comptar amb prou personal auxiliar, segons la normativa vigent, i amb la qualificació adequada d'acord amb el que estableix aquest article.
1.1 El personal auxiliar de gerontologia i el personal auxiliar per a l'atenció personal de persones amb discapacitat ha d'acreditar la qualificació professional d'atenció sociosanitària a persones dependents en institucions socials, que estableix el Reial decret 1368/2007, de 19 d'octubre, mitjançant les titulacions o certificats de professionalitat següents:
1.2 El personal assistent d'atenció domiciliària i treball familiar ha d'acreditar la qualificació professional d'atenció sociosanitària a persones en el domicili, que estableix el Reial decret 295/2004, de 20 de febrer, mitjançant les titulacions o certificats de professionalitat següents:
1.3 El personal auxiliar d'atenció a la dependència que disposi d'experiència laboral abans de la data de publicació d'aquesta Ordre, pot acreditar la seva qualificació si disposa d'un dels títols o certificats que indica l'annex d'aquesta Ordre d'acord amb la seva ocupació.
Exigibilitat dels requisits de qualificació professional
2.1 Els requisits de qualificació professional que estableixen els articles 1.1 i 1.2 d'aquesta Ordre són exigibles a partir de l'endemà de la seva publicació per a aquelles persones que s'incorporin per primera vegada a les ocupacions d'auxiliar de gerontologia, d'auxiliar per a l'atenció personal de persones amb discapacitat, d'assistent/a d'atenció domiciliària i de treballador/a familiar.
2.2 Els auxiliars d'atenció a la dependència que inclou l'article 1.3 poden acreditar la seva qualificació fins al 31 de desembre de 2017 o, si escau, quan finalitzin els processos d'acreditació de l'experiència laboral o els programes formatius de qualificació que s'hagin iniciat abans d'aquesta data.
2.3 No obstant això, els professionals que a 31 de desembre de 2015 tenien una edat igual o superior a 55 anys, poden habilitar-se de manera excepcional, sempre que en el moment de sol·licitar l'habilitació acreditin una experiència d'almenys tres anys, amb un mínim de 2.000 hores treballades en els darrers 10 anys, en alguna de les ocupacions que descriu aquesta Ordre, i que no disposin de cap document oficial que acrediti la seva qualificació.
2.4 Fins que no finalitzi el termini que estableix el punt 2.2, la manca d'acreditació no té efectes sobre els treballadors que estiguin participant en els processos d'acreditació o en un programa formatiu que el qualifiqui, ni sobre les empreses o entitats prestadores de l'atenció, ni afecta les administracions públiques, fins a la finalització dels processos d'acreditació.
Procediment d'habilitació de persones de 55 anys o més
3.1 Correspon al Departament de Treball, Afers Socials i Famílies l'habilitació excepcional dels professionals que a 31 de desembre de 2015 tenien una edat igual o superior a 55 anys, sempre que en el moment de sol·licitar l'habilitació acreditin una experiència d'almenys tres anys, amb un mínim de 2.000 hores treballades en els darrers 10 anys en alguna de les ocupacions següents: auxiliar de gerontologia, auxiliar per a l'atenció personal de persones amb discapacitat, assistent/a d'atenció domiciliària, treballador/a familiar i assistent/a personal.
3.2 El procediment s'inicia a instància de la persona interessada.
3.3 Juntament amb el formulari de sol·licitud, i per justificar l'experiència laboral, les persones interessades han d'aportar la documentació següent:
a) Treballadors i treballadores assalariats:
Certificat de la Tresoreria General de la Seguretat Social on consti l'empresa, la categoria laboral i el període de contractació.
Contracte de treball o certificat de l'empresa on hagi adquirit l'experiència laboral, en el qual consti específicament la durada dels períodes de prestació del contracte, l'activitat desenvolupada i l'interval de temps en el qual s'ha dut a terme l'activitat.
b) Per a treballadors i treballadores autònoms:
Certificat de la Tresoreria General de la Seguretat Social dels períodes d'alta a la Seguretat Social en el règim especial corresponent.
Declaració responsable de la descripció de l'activitat desenvolupada i l'interval de temps en la qual s'ha desenvolupat.
c) Per a persones voluntàries o becàries:
Certificat de l'organització on hagi desenvolupat les activitats d'atenció a la dependència en la qual constin específicament les activitats i funcions dutes a terme, l'any en què es varen realitzar i el nombre d'hores dedicades.
3.4 El formulari de sol·licitud es pot obtenir per Internet a http://treballiaferssocials.gencat.cat/ca/formularis, i també a través de l'apartat Tràmits del web de la Generalitat de Catalunya ( http://tramits.gencat.cat ) o bé a les dependències del Departament de Treball, Afers Socials i Famílies.
Les sol·licituds per participar en aquest procediment d'habilitació es poden presentar amb el formulari disponible a l'apartat Tràmits del web de la Generalitat de Catalunya ( http://tramits.gencat.cat ), sens perjudici d'utilitzar el canal presencial.
Per presentar la sol·licitud electrònicament, s'admeten els sistemes de signatura electrònica avançada i segells electrònics avançats que es fonamenten en un registre fiable de la identitat d'usuaris o basats en certificats reconeguts o qualificats de signatura electrònica.
Concretament, s'admeten els que considera l'apartat 6.2 del Protocol d'identificació i signatura electrònica aprovat per l'Ordre GRI/233/2015, de 20 de juliol, que són els mecanismes següents:
El formulari de sol·licitud es pot presentar, de forma presencial, en qualsevol de les oficines del departament competent en matèria de serveis socials, a la xarxa d'oficines de Gestió Empresarial, o per qualsevol altre mitjà i lloc de presentació que estableix l'article 16 de la Llei 39/2015, d'1 d'octubre, del procediment administratiu comú de les administracions públiques.
El termini de presentació de sol·licituds està obert des de l'endemà de la publicació d'aquesta Ordre i fins al 31 de desembre de 2017.
3.5 El Departament de Treball, Afers Socials i Famílies pot sol·licitar a la persona interessada la informació addicional que consideri necessària per tal d'acreditar els requisits establerts per a la concessió de l'habilitació.
Si la sol·licitud presentada no reuneix els requisits i els criteris que estableix aquesta Ordre, el Departament de Treball, Afers Socials i Famílies requereix el sol·licitant perquè esmeni la falta o aporti els documents preceptius en el termini de 10 dies, amb la indicació que, si no ho fa, es considera que desisteix de la seva sol·licitud.
3.6 La persona titular de la Secretaria General del Departament de Treball, Afers Socials i Famílies resol l'expedient d'habilitació, en el termini màxim de tres mesos a comptar de la presentació de la sol·licitud d'habilitació per part de la persona interessada.
Transcorregut el termini màxim per resoldre sense que s'hagi dictat i notificat una resolució expressa, la sol·licitud s'entén desestimada.
La resolució es notifica a les persones interessades, preferentment per mitjans electrònics, en els termes de l'article 41.1 de la Llei 39/2015, de 2 d'octubre, de procediment administratiu comú de les administracions públiques.
Les notificacions que es practiquin en paper es posen també a disposició de l'interessat a la seu electrònica ( https://seu.gencat.cat ), a l'espai La Meva Carpeta, Notificacions electròniques.
En aquest cas, la data de notificació que es té en compte és la que s'hagi produït en primer lloc.
3.7 Contra la resolució, que no exhaureix la via administrativa, la persona interessada pot interposar recurs d'alçada davant l'òrgan que l'ha dictada o davant l'òrgan superior jeràrquic en el termini d'un mes a comptar de l'endemà de la seva notificació, d'acord amb el que preveuen els articles 121 i 122 de la Llei 39/2015, de 2 d'octubre, de procediment administratiu comú de les administracions públiques, i l'article 76 de la Llei 26/2010, del 3 d'agost, de règim jurídic i de procediment de les administracions públiques de Catalunya.
3.8 El tràmit per obtenir l'habilitació és gratuït.
També poden treballar com a auxiliar de gerontologia i auxiliar per a l'atenció personal de persones amb discapacitat l'alumnat del cicle formatiu de grau mitjà en atenció a persones en situació de dependència en règim de formació dual que realitzin l'estada al centre mitjançant un contracte laboral de formació i aprenentatge.
D'acord amb la Llei orgànica 15/1999, de 13 de desembre, de protecció de dades de caràcter personal, les dades de caràcter personal són tractades amb la finalitat de gestionar i tramitar aquesta Ordre, d'acord amb els principis de seguretat i confidencialitat que estableix la normativa sobre protecció de dades.
Barcelona, 12 de desembre de 2016
Títols o certificats que acrediten la qualificació professional del personal auxiliar d'atenció a la dependència que disposa d'experiència laboral abans de la data de publicació d'aquesta Ordre
A) La qualificació professional dels auxiliars de gerontologia amb experiència abans de la data de publicació d'aquesta Ordre es pot acreditar pels títols o certificats següents:
Per als i les professionals que posseeixin alguna de les titulacions següents i puguin acreditar dos anys d'experiència laboral en la qualificació professional d'auxiliar de gerontologia (condicions vàlides a Catalunya): formació professional de primer grau: el títol de tècnic/a auxiliar de psiquiatria; formació professional de segon grau: el títol de tècnic/a especialista d'assistència geriàtrica, el títol de tècnic/a especialista d'assistència psiquiàtrica, el títol de tècnic/a especialista d'educador de disminuïts psíquics.
Per als i les professionals que posseeixin alguna de les titulacions universitàries detallades i puguin acreditar dos anys d'experiència laboral en la qualificació professional d'auxiliar de gerontologia (condicions vàlides a Catalunya): la diplomatura o el grau d'infermeria, la diplomatura o el grau de fisioteràpia, la diplomatura o el grau de teràpia ocupacional, la diplomatura o el grau de treball social, la diplomatura o el grau d'educació social, la llicenciatura en pedagogia terapèutica, la llicenciatura/grau en psicologia.
B) La qualificació professional dels auxiliars per a l'atenció personal de persones amb discapacitat amb experiència abans de la data de publicació d'aquesta Ordre es pot acreditar pels títols o certificats següents:
El títol de tècnic/a especialista d'educador de disminuïts psíquics (vàlid a Catalunya).
Per als i les professionals que posseeixin alguna de les titulacions següents i puguin acreditar dos anys d'experiència laboral en la qualificació professional d'auxiliar per a l'atenció personal de persones amb discapacitat (condicions vàlides a Catalunya): formació professional de primer grau: el títol de tècnic/a auxiliar de psiquiatria; formació professional de segon grau: el títol de tècnic/a especialista d'assistència geriàtrica, el títol de tècnic/a especialista en assistència psiquiàtrica.
Per als i les professionals que posseeixin alguna de les titulacions universitàries detallades i puguin acreditar dos anys d'experiència laboral en la qualificació professional d'auxiliar per a l'atenció personal de persones amb discapacitat (condicions vàlides a Catalunya): la diplomatura o el grau d'infermeria, la diplomatura o el grau de fisioteràpia, la diplomatura o el grau de teràpia ocupacional, la diplomatura o el grau de treball social, la diplomatura o el grau d'educació social, la diplomatura en mestre/a d'educació especial, la llicenciatura en pedagogia terapèutica, la llicenciatura o grau en psicologia.
NOTA: Cal tenir en compte que a banda del perfil d'auxiliar d'atenció personal dels serveis d'atenció a persones amb discapacitat, la Cartera de serveis socials també preveu la figura del tècnic/a d'atenció personal, els requeriments de qualificació del qual no inclou aquesta normativa.
C) La qualificació professional dels assistents d'atenció domiciliària i dels treballadors familiars amb experiència abans de la data de publicació d'aquesta Ordre es pot acreditar pels títols o certificats següents:
El títol de tècnic/a superior en integració social (adaptació en intervenció sociosanitària) (vàlid a Catalunya).
El certificat de professionalitat d'atenció sociosanitària a persones en el domicili (vàlid a tot l'Estat espanyol).
El certificat de validació de crèdits corresponent al títol de tècnic/a en atenció sociosanitària (Cr2, Cr3, Cr4, Cr5, Cr6, Cr7 i Cr8) (vàlid a Catalunya).
El certificat de reconeixement acadèmic dels mòduls professionals corresponent al títol de tècnic/a en atenció a persones en situació de dependència (MP2, MP3, MP4 i MP7) (vàlid a Catalunya).
El certificat d'acreditació de competències corresponent al certificat de professionalitat d'atenció sociosanitària a les persones en el domicili (vàlid a tot l'Estat espanyol).
El certificat d'habilitació excepcional per a persones d'edat igual o superior a 55 anys a 31 de desembre de 2015, emès pel Departament de Treball, Afers Socials i Famílies.
Per als i les professionals que posseeixin alguna de les titulacions següents i puguin acreditar dos anys d'experiència laboral en la qualificació professional d'assistent/a d'atenció domiciliària i treballador/a familiar (condicions vàlides a Catalunya):
Titulacions vàlides de formació professional reglada de la branca de sanitat: formació professional de grau mitjà: el títol de tècnic/a en cures auxiliars d'infermeria; formació professional de primer grau: el títol de tècnic/a auxiliar de clínica; formació professional de grau mitjà: el títol de tècnic/a auxiliar d'infermeria (mòdul de nivell II); formació professional de primer grau: el títol de tècnic/a auxiliar de psiquiatria; formació professional de segon grau: el títol de tècnic/a especialista d'assistència geriàtrica, el títol de tècnic/a especialista d'assistència psiquiàtrica.
Titulacions vàlides de formació professional reglada de la branca de serveis socioculturals i a la comunitat: formació professional de segon grau: el títol de tècnic/a especialista d'economia sociofamiliar.
Per als i les professionals que posseeixin alguna de les titulacions universitàries detallades i puguin acreditar dos anys d'experiència laboral en la qualificació professional d'assistent/a d'atenció domiciliària i treballador/a familiar (condicions vàlides a Catalunya): la diplomatura o el grau en infermeria, la diplomatura o el grau en fisioteràpia, la diplomatura o el grau en teràpia ocupacional, la diplomatura o el grau en treball social, la diplomatura o el grau en educació social, la diplomatura en mestre/a d'educació especial, la llicenciatura en pedagogia terapèutica, la diplomatura o el grau en psicologia.